U-I-176/01
Natisni
Opravilna št.:
U-I-176/01
Datum odločitve:
22. 11. 2001
Objavljeno:
OdlUS X, 195
ECLI:
ECLI:SI:USRS:2001:U.I.176.01
Akt:
Odlok o spremembah in dopolnitvah prostorskih sestavin dolgoročnega družbenega plana Občine Radovljica za obdobje 1986 do 2000 (Uradni vestnik Gorenjske, št. 2/86, 23/88, 9/89, 18/97 in Uradni list RS, št. 4/90) in Srednjeročnega družbenega plana Občine Radovljica za obdobje 1986 do 1990 (Uradni vestnik Gorenjske, št. 8/86, 15/88, 9/98, 18/97, 15/98 in Uradni list RS, št. 2/90, 4/90, 26/91, 1/93, 4/94, 37/94, 48/94 in 5/95)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega družbenega plana Občine Radovljica za obdobje 1986 do 2000 (Uradni vestnik Gorenjske, št. 2/86, 23/88, 9/89, 18/97 in Uradni list RS, št. 4/90) in Srednjeročnega družbenega plana Občine Radovljica za obdobje 1986 do 1990 (Uradni vestnik Gorenjske, št. 8/86, 15/88, 9/98, 18/97, 15/98 in Uradni list RS, št. 2/90, 4/90, 26/91, 1/93, 4/94, 37/94, 48/94 in 5/95) se zavrže.
Evidenčni stavek:
Ker krajevna skupnost nima pravnega interesa za vlaganje pobud za oceno predpisov, ki posegajo v pravice prebivalcev krajevne skupnosti, je Ustavno sodišče pobudo zavrglo.
Geslo:
Pravni interes (procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Krajevna skupnost Brezje
Datum vloge:
21. 8. 2001
Vrsta odločitve:
sklep
Vrsta rešitve:
zavrženje
Dokument:
US21050
Dokument v PDF obliki:
U-I-176-01.pdf
118 KB
Prenesite datoteko
U-I-176/01
22. 11. 2001
S K L E P
Ustavno sodišče je v postopku za preizkus pobude Krajevne skupnosti Brezje, ki jo zastopata Vasilij Novak in Žiga Novak, odvetnika v Radovljici, na seji dne 22. novembra 2001
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah prostorskih sestavin dolgoročnega družbenega plana Občine Radovljica za obdobje 1986 do 2000 (Uradni vestnik Gorenjske, št. 2/86, 23/88, 9/89, 18/97 in Uradni list RS, št. 4/90) in Srednjeročnega družbenega plana Občine Radovljica za obdobje 1986 do 1990 (Uradni vestnik Gorenjske, št. 8/86, 15/88, 9/98, 18/97, 15/98 in Uradni list RS, št. 2/90, 4/90, 26/91, 1/93, 4/94, 37/94, 48/94 in 5/95) se zavrže.
Obrazložitev
1. Pobudnica Krajevna skupnost Brezje izpodbija v izreku navedeni prostorski planski akt Občine Radovljica v delu, v katerem je med možnimi lokacijami za deponijo komunalnih odpadkov uvrščena tudi dosedanja deponija Črnivec. Navedena uvrstitev deponije Črnivec naj bi bila nezakonita zaradi tega, ker naj ne bi bila v skladu s "prostorsko prevero", ki jo je sprejel Občinski svet. Predlagana rešitev pa naj bi bila v nasprotju tudi z 72. členom Ustave.
2. Po 24. členu Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vloži pobudo za začetek postopka pred Ustavnim sodiščem vsakdo, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Podan mora biti torej konkreten in neposreden poseg v pravice, pravne interese oziroma pravni položaj pobudnika in ne zadošča nek splošni interes pobudnika za medsebojno skladnost predpisov in drugih splošnih aktov.
3. Krajevna skupnost Brezje vlaga pobudo na predlog vaške skupnosti Črnivec, ki združuje krajane s tega območja. Po ustaljeni praksi Ustavnega sodišča ima krajevna skupnost pravni interes za vlaganje pobud le v primerih, če gre za presojo predpisov, ki neposredno posegajo v pravice, pravni interes ali položaj krajevne skupnosti (glede premoženja, sestave in funkcij njenih organov in podobno), ne pa tudi za vlaganje pobud za oceno predpisov, ki posegajo v pravice prebivalcev krajevne skupnosti (odločba št. U-I-298/95 z dne 27. 2. 1997, Uradni list RS, št. 15/95 in OdlUS VI, 23). Krajevna skupnost namreč ne more nastopati pred Ustavnim sodiščem kot zastopnik prebivalcev njenega območja.
4. Glede na navedeno pobudnici ni bilo mogoče priznati pravnega interesa za vložitev pobude, zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica dr. Dragica Wedam-Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić